

ที่ มท ๐๘16.3/ว กระทรวงมหาดไทย

 ถนนอัษฎางค์ กทม. 10200

 พฤศจิกายน ๒๕66

เรื่อง การส่งเสริมสนับสนุนและฟื้นฟูการเรียนรู้ประวัติศาสตร์ หน้าที่พลเมือง และจริยธรรมศึกษาของสถานศึกษา
 สังกัดองค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

 ด้วยกระทรวงมหาดไทยได้ร่วมลงนามบันทึกข้อตกลงความร่วมมือ “แนวทางการพัฒนาทรัพยากรมนุษย์ของประเทศไทย สร้างจิตสำนึกความเป็นไทย” ร่วมกับกระทรวงศึกษาธิการ กระทรวงการอุดมศึกษา วิทยาศาสตร์ วิจัยและนวัตกรรม และกระทรวงแรงงาน เมื่อวันที่ 17 พฤศจิกายน 2566 ณ กระทรวงศึกษาธิการ
โดยมีวัตถุประสงค์เพื่อร่วมกันพัฒนาทรัพยากรมนุษย์ของประเทศให้มีคุณภาพ มีทักษะความพร้อม และปลูกจิตสำนึกความรักชาติ มีความภาคภูมิใจในประวัติศาสตร์ของชาติไทย ในการนี้ กระทรวงมหาดไทยมีนโยบายรื้อฟื้นวิชาประวัติศาสตร์ หน้าที่พลเมือง และจริยธรรมศึกษา เพื่อปลูกจิตสำนึกความรักชาติ มีความภาคภูมิใจในประวัติศาสตร์ของชาติไทย และยึดมั่นสถาบันสำคัญของชาติ รู้รักสามัคคี รู้จักหน้าที่ของตนเอง และดำเนินชีวิตโดยยึดมั่น
ในคุณธรรม จริยธรรม จึงขอให้จังหวัดแจ้งองค์กรปกครองส่วนท้องถิ่นที่มีสถานศึกษาในสังกัดพิจารณาดำเนินการ ดังนี้

 1. ให้สถานศึกษาในสังกัดทุกแห่ง (โรงเรียนและศูนย์พัฒนาเด็กเล็ก) อัญเชิญพระบรมฉายาลักษณ์ พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ประดับหน้าห้องเรียนและอาคารต่าง ๆ ภายในสถานศึกษา

 2. กำหนดให้สถานศึกษาในสังกัดที่จัดการเรียนการสอนในระดับการศึกษาขั้นพื้นฐานนำวิชาประวัติศาสตร์ หน้าที่พลเมือง และจริยธรรมศึกษา เป็นวิชาหลักในการจัดการเรียนการสอน ตั้งแต่ภาคเรียนที่ 1 ปีการศึกษา 2567 เป็นต้นไป

 3. ให้องค์กรปกครองส่วนท้องถิ่นและสถานศึกษาจัดกิจกรรม/โครงการที่มุ่งเน้นในเรื่องการเรียนรู้ประวัติศาสตร์ และส่งเสริมให้มีความตระหนักในหน้าที่พลเมือง ความมีคุณธรรม จริยธรรม เพื่อปลูกจิตสำนึกความรักชาติ ศาสนาและพระมหากษัตริย์ ความภาคภูมิใจในประวัติศาสตร์ของชาติไทย ความเป็นหนึ่งเดียวกัน รวมทั้งเพื่อลดความขัดแย้งของนักเรียน นักศึกษาและเยาวชน ให้มีความตระหนักรู้ เพื่อไม่ให้ถูกผู้อื่นนำพาไปกระทำในสิ่งที่ไม่ดีหรือผิดกฎหมาย

 4. ให้องค์กรปกครองส่วนท้องถิ่นและสถานศึกษาส่งเสริมสนับสนุนให้มีการประกวดบทความ
กล่าวสุนทรพจน์ หรือกิจกรรมอื่น ๆ รวมทั้งยกย่องการทำความดีของนักเรียน นักศึกษา เยาวชนและประชาชน

 จึงเรียนมาเพื่อพิจารณา

 ขอแสดงความนับถือ

 ปลัดกระทรวงมหาดไทย

ร.ปมท. .......................................

อสถ. ...........................................

ร.อสถ. ........................................

ผอ.กศ. ........................................

ผอ.กง.สศ. …................................

หน.ฝ. ..........................................

กรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

โทร. ๐-๒๒๔๑-๙๐00 ต่อ 5312

ไปรษณีย์อิเล็กทรอนิกส์ saraban@dla.go.th

ผู้ประสานงาน นางนิภาวัลย์ เพ็ชร์ผึ้ง โทร. 081-9250316